তাজউদ্দীনের জন্য অবশ্য এ ধরনের কোনো সমস্যা ছিল না। অস্ত্র ফেলে দিয়ে তিনি বের হয়েছিলেন লুঙ্গি ও ফতুয়া পরে, বাজারের থলিও ছিল হাতে। তবে তার জন্য ছদ্মবেশ ছিল অপ্রয়োজনীয়, কেননা চতুর্দিকের প্রায় সবমানুষই তখন আওয়ামী লীগের সমর্থক। আওয়ামী লীগের নেতা এবং কর্মীরাও ছিলেন প্রায় সর্বত্র। তবু বিঘ্ন ছিল বৈকি। অজানা বিপদ যেকোনো দিক থেকে আক্রমণ করত পারতো। শরণার্থীরা সবাই তখন সীমান্তমুখী, আমীর-উল- ইসলামকে সঙ্গে নিয়ে তাজউদ্দীনও যাচ্ছিলেন সেদিকেই। কিন্তু স্রোতের প্রবাহে নয়, স্বতন্ত্রভাবে।